Spiritum timoris Dominj. Reuerende pater ac venerabiles viri, postquam coactj fuimus fructus canonicatus et prebende nobis auctoritate apostolica commendatorum via iuris repetere, conquesti fuimus apud sedem apostolicam de iniuria nobis facta et optauimus vos primum monere sub censuris ecclesiasticis et aliis penis, quatenus redditus nostros relaxaretis faciendo nobis de illis integre respondere; cui quia parere contempsistis, iterum ad sedem apostolicam recursum habuimus obtinendo vos declarare incidisse penas in monitorio penalj contentas, prout in litteris declaratoriis, quas nunc intimari facimus, plenius continetur. Vnde si adhuc vobis recipiscere placeat et reddere nobis debitum nostrum mittendo ad nos procuratorem vestrum cum fructibus detentis et expensis in causa factis, supersedemus de publicacione ex ambone et in valuis ecclesiarum facienda, super quo, lectis et intellectis presentibus, certificetis latorempresencium infra duos dies; alias cogemur facere vos ex ambone et in valuis ecclesiarum iuxta tenorem litterarum declaraturarum, quas nunc ipse latorpresencium dominus Johannes Jone secum affert, tamquam excommunicatos et interdictos declaratos publice denunciare. Bene valetis ex Holmis anno etc. xc:mo, in crastino xj:m virginum nostro etc.